b'\n_START_ARTICLE_\nSuu- ja leukakirurgia\n_START_PARAGRAPH_\nSuu- ja leukakirurgialla tarkoitetaan purentaelimen ja siihen liittyvien kudosten sairauksien, tapaturmien ja puutosten diagnostiikkaa sek\xc3\xa4 niiden kirurgista ja siihen liittyv\xc3\xa4\xc3\xa4 muuta hoitoa._NEWLINE_Leukakirurgia oli Suomessa aikaisemmin kirurgisten tautien suppea erikoisala. S\xc3\xa4\xc3\xa4nn\xc3\xb6t koskivat ennen 1.7.1966 laillistettuja l\xc3\xa4\xc3\xa4k\xc3\xa4reit\xc3\xa4, ja ne edellyttiv\xc3\xa4t l\xc3\xa4\xc3\xa4ketieteen lisensiaatin tutkinnon lis\xc3\xa4ksi kirurgisten tautien spesialiteettia sek\xc3\xa4 kahden vuoden lis\xc3\xa4koulutusta sen j\xc3\xa4lkeen._NEWLINE_Suukirurgia on Suomessa ollut hammasl\xc3\xa4\xc3\xa4ketieteen erikoisala vuodesta 1975. Koulutuksen aloittamisen edellytyksen\xc3\xa4 oli toimiminen hammasl\xc3\xa4\xc3\xa4k\xc3\xa4rin\xc3\xa4 kahden vuoden ajan laillistamisen j\xc3\xa4lkeen. Erikoistumisaika oli 4 vuotta. Suukirurgia muuttui leukakirurgian tapaan suu- ja leukakirurgiaksi vuonna 1999. _NEWLINE_Kansainv\xc3\xa4lisen suosituksen mukaan suukirurgian ja leukakirurgian erikoisalat yhdistettiin suu- ja leukakirurgiaksi Suomessa vuodesta 1999. Suu- ja leukakirurgia on asetusten mukaan sek\xc3\xa4 l\xc3\xa4\xc3\xa4ketieteen ett\xc3\xa4 hammasl\xc3\xa4\xc3\xa4ketieteen erikoisala. Koulutusaika on kuusi vuotta.'